### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Det at have et fritidsjob, når man er ung, har mange fordele. Man lærer at tjene sine egne penge. Man får selvdisciplin ved at lære at stå op til et arbejde. Man oplever, at er der andre, som regner med en og forventer, at man kommer og lægger en indsats. Alt sammen noget, som både er meningsfuldt og giver selvtillid. Derfor skaber fritidsjob ansvarlige unge, som bliver mere selvstændige og mere robuste.

Fra forskningen ved vi også, at især unge fra socialt udsatte familier har godt af at have fritidsjobs. Derfor skal der oprettes flere fritidsjob for unge i Århus Kommune. Oplagt er det samtidig at målrette det de brancher, hvor der i forvejen er brug for hænder, og hvor der er rekrutteringsudfordringer. Fritidsjobsene kan og må aldrig erstatte nuværende jobs, men de kan fungere som et godt supplement og give værdi for såvel de unge som kommunen. Det kan være i kantiner på plejehjem eller i børnehaver, banko- eller besøgsvenner for de ældre eller rengøringsopgaver. Eksemplerne er mange.

Derudover er håbet, at unge som kommer i et fritidsjob i er branche med rekrutteringsudfordringer, får interesse for området og uddanner sig inden for det. Fritidsjobs kan således være med til at øge rekrutteringen ved at unge får øjnene op for områder, som de måske ikke ville interessere sig for.

Med forslaget håber Dansk Folkeparti således, at flere unge vil vælge en erhvervsuddannelse inden for de fag, som har rekrutteringsudfordringer. I forbindelse med oprettelsen af fritidsjobsene vil det derfor være oplagt, at der også skabes et fokus på de videre uddannelses- og jobmuligheder for de unge.

Derfor foreslår Dansk Folkeparti,

1) At der afsættes midler til ansættelse af flere unge under 18 år i fritidsjobs

2) At fritidsjobbene målrettes de steder, hvor der er rekrutteringsudfordringer

3) At der bygges et element på som handler om at fastholdelse og uddannelse inden for faget.